“หุ้นเอเชีย” ผันผวน! หลังเงินเฟ้อ “ญี่ปุ่น” สูงสุดรอบ 40 ปี
“ตลาดหุ้นเอเชีย” ผันผวน ท่ามกลางการซื้อขายอย่างระมัดระวัง หลังญี่ปุ่นเปิดเผยดัชนีราคาผู้บริโภค (CPI) พื้นฐานเดือนต.ค.ปรับตัวขึ้นแตะ 3.6% เมื่อเทียบกับปีก่อนหน้า ซึ่งสูงกว่าที่ตลาดคาดการณ์ และนิวไฮรอบ 40 ปี

“หุ้นเอเชีย” ผันผวน หลังญี่ปุ่นเปิดเผยดัชนีราคาผู้บริโภค (CPI) พื้นฐานเดือนต.ค.ปรับตัวขึ้นแตะ 3.6% เมื่อเทียบกับปีก่อนหน้า ซึ่งสูงกว่าที่ตลาดคาดการณ์
18 พ.ย. 2565

ผู้สื่อข่าวรายงานว่า ตลาดหุ้นเอเชียเปิดบวกในวันนี้ท่ามกลางการซื้อขายที่เป็นไปอย่างระมัดระวัง ขณะที่ญี่ปุ่นเปิดเผยดัชนีราคาผู้บริโภค (CPI) พื้นฐานเดือนต.ค.ปรับตัวขึ้นแตะ 3.6% เมื่อเทียบกับปีก่อนหน้า ซึ่งสูงกว่าที่ตลาดคาดการณ์ และสูงที่สุดในรอบ 40 ปี โดยญี่ปุ่นเคยรายงานเงินเฟ้อพื้นฐานที่ระดับดังกล่าวครั้งที่แล้วเมื่อเดือนก.พ.ปี 2525
สำหรับดัชนี NIKKEI 225 ตลาดหุ้นญี่ปุ่นเปิดวันนี้ที่ 28,020.49 จุด เพิ่มขึ้น 30.32 จุด หรือ +0.11%, ดัชนี HSI ตลาดหุ้นฮ่องกงเปิดวันนี้ที่  18,316.36 จุด เพิ่มขึ้น 270.7 จุด หรือ +1.5% และดัชนี SSE Composite ตลาดหุ้นจีนเปิดวันนี้ที่ 3,116.73 จุด เพิ่มขึ้น 1.30 จุด หรือ +0.04%
โดยเหล่าผู้นำเศรษฐกิจในเอเชียแปซิฟิกเข้าร่วมการประชุมสุดยอดเอเปคที่กรุงเทพฯ ระหว่างวันที่ 18 -19 พ.ย.65 ภายใต้หัวข้อ “เปิดกว้างสร้างสัมพันธ์ เชื่อมโยงกัน สู่สมดุล” (Open, Connect, Balance)
ส่วนตลาดหุ้นสหรัฐปรับตัวลงในวันพฤหัสบดี (17 พ.ย.65) ขณะที่ผลตอบแทนพันธบัตรรัฐบาลพุ่งขึ้น หลังเจ้าหน้าที่หลายคนจากธนาคารกลางสหรัฐ (เฟด) ได้ออกมาส่งสัญญาณว่าจะมีการปรับขึ้นดอกเบี้ยอีกในอนาคต โดยนายเจมส์ บูลลาร์ด ประธานเฟดสาขาเซนต์หลุยส์ชี้ว่า อัตราดอกเบี้ยที่เหมาะสมควรอยู่ในกรอบ 5-7% ซึ่งสูงกว่าที่นักลงทุนคาดการณ์ไว้